Qocamtıl qaytarma

Qocamtıl qaytarma — Hündürlüyü 50 sm-ə qədər, gövdəsi düz qalxan, yarıdan yuxarısı budaqlanan yumşaq boztükcüklü olan çoxillik ot bitkisidir. Kökümsovu yalançı zoğların qonur rəngli qalıqları ilə örtülmüşdür.

 Yarpaq 
Kökətrafı və aşağı yarpaqları uzun saplaq üzərindədir, barmaqvari bölünmüşdür, 5–7 ədəd yarpaqcıqlıdır; yuxarı yarpaqları qısa saplaq üzərindədir, 3–5 ədəd yarpaqcıqlıdır; yarpaqcıqlar uzunsov-əksinəyumurtaşəkillidir, qaidə hissəsinə doğru uzun pazvaridir, üst tərəfdən seyrək basıq tüklü, alt tərəfdən boz sıx keçə-tükləri vardır.

 Çiçək 
Qocamtıl qaytarmanın çiçəkləri xırdadır, diametri 10–15 mm, çox nazik çiçək saplağı üzərində yerləşmişdir; ləçəkləri sarıdır, təpə hissədə azacıq girintiliçıxıntılıdır, kasa yarpaqlarından bir az uzundur.

 Meyvə 
Qocamtıl qaytarmanın meyvələri uzununa qırışlıdır, kiçikdir; sütuncuğun uzunluğu meyvənin uzunluğu
qədərdir.

 Çiçəkləməsi 
Qocamtıl qaytarma çiçəkləməsi iyun ayında baş verir.

 Meyvə verməsi 
Qocamtıl qaytarmanın meyvə verməsi iyun-avqust aylarını əhatə edir.

 Azərbaycanda yayılması 
BQ (Quba), Kür düz., KQ şimal, Nax. dağ., Lənk. dağ. Orta dağ qurşağına qədər.

 Yaşayış mühiti 
Qocamtıl qaytarmaya quru otlu yamaclarda, kolluqlarda, meşənin kənarlarında rast gəlinir.

 İstinadlar 
 Eldar Şükürov. İsmayıllı rayonu meşə bitkilərinin bələdçi kitabı, Bakı 2016
Kateqoriya:Bitkilər
Kateqoriya:Azərbaycan florası
Kateqoriya:Çiçəkli bitkilər
Kateqoriya:Meyvə bitkiləri